als_Latn dik_Latn sag_Latn
Temat Kryesore
- Deputeti socialist takon banorët e lagjes “Kushtrimi”, shpreh bindjen se ministria dhe ALUIZNI do të reflektojnë për kërkesat e banorëve, shtëpitë e të cilëve kanë qenë të ndërtuara para nisjes së projektit të rrugës
Shekulli
Banorët e lagjes “Kushtrimi” në Vlorë, shtëpitë e të cilëve preken nga projekti “Lidhja e Rrugës Transballkanike me superstradën Fier – Vlorë”, do të përfitojnë të njëjtat të drejta si të gjithë banorët e tjerë të Republikës së Shqipërisë. Deklarata është bërë dje nga deputeti i Partisë Socialiste, Koço Kokëdhima i cili ishte pranë këtyre banorëve për t’u njohur nga afër me shqetësimin e tyre. Kokëdhima deklaroi se shumë banorë atje kanë të njëjtat të drejta siç i kanë edhe banorët në zonat e tjera të vendit, të cilët përfitojnë nga ligji për legalizimet dhe nga programet politike të mazhorancës qeverisëse. Ai shprehu bindjen se Ministria e Territorit dhe Agjencia e Legalizimit,Urbanizimit, Integrimit të Zonave të Ndërtimeve Informale do të reflektojnë në shumë raste konkrete, të cilat, sipas Kokëdhimës, kërkojnë një shqyrtim shumë të kujdesshëm dhe një trajtim me drejtësi. I pyetur për një ndërhyrje të mundshme të Inspektoratit të Mbrojtjes së Territorit, i paralajmëruar për sot, pavarësisht shqetësimit të banorëve apo dhe qëndrimit të deputetit, Kokëdhima theksoi se INUK-u nuk është qeveri më vete dhe qeveria e dalë nga zgjedhjet e 23 qershorit dëgjon me vëmendje të gjitha problemet dhe reflekton mbi informacionin që vjen.
Keni pasur ditën e djeshme një takim me banorët e lagjes Kushtrimi, të cilët kanë kundërshtuar fuqishëm prishjen e banesave, sidomos ato në proces legalizimi. Cili ka qenë konkluzioni, cila është zgjidhja për këtë problem?
Erdha në Vlorë këtë fundjavë, pikërisht me kërkesën e banorëve të lagjes “Kushtrimi”. I kam dëgjuar këta banorë një për një dhe jam informuar për problemin që ata kanë. Ajo rrugë që bëhet atje është një lajm i mirë për Shqipërinë. Sigurisht që duhet të jetë dhe do të jetë një lajm i mirë edhe për banorët e asaj zone. Ajo rrugë nuk është fatkeqësi për askënd. Padyshim që situatat e njerëzve janë të ndryshme dhe po t’i shikojmë me kujdes situatat e atyre banorëve dhe të ndërtimeve që janë atje, me siguri do të ketë disa reflektime dhe disa qëndrime, me qëllim që të shikohen shumë raste që duhen konsideruar. Shumë banorë atje kanë të njëjtat të drejta siç i kanë edhe banorët në zonat e tjera të Shqipërisë, që përfitojnë nga ligji për legalizimet dhe nga programet tona politike. Në këtë pikëpamje edhe këta banorë padyshim që nuk do të diskriminohen dhe nuk mund të diskriminohen. Unë kam besim të plotë që edhe ALUIZNI edhe Ministria e Territorit, që janë institucionet përgjegjëse për të shqyrtuar nga afër problematikën e kësaj lagjeje dhe të këtyre banorëve, do të reflektojnë në shumë raste konkrete, të cilat kërkojnë një shqyrtim shumë të kujdesshëm dhe një trajtim me drejtësi. Ka shumë raste të qytetarëve që banojnë prej dekadash atje, siç është rasti i nënë Ruhijes. Është 94 vjeçe nënë Ruhija dhe jeton atje prej 60-70 vitesh. Tani s’mund t’i themi nënë Ruhijes që ti je në një ndërtim të paligjshëm. Ajo ka 60 vite që jeton në një shtëpi të ndërtuar qysh në kohën e komunizmit. Po kështu është rasti i Shuaipit atje. Ai jeton në një ndërtesë që e ka bërë 50 vjet përpara, dhe ai ndërtim pa dyshim që do të konsiderohet si një ndërtim që është banuar gjithë jetën nga këta njerëz. Kështu kemi edhe raste të tjera atje, janë raste që duhen shqyrtuar.
Ju paskeni marrë goxha informacion dhe jeni shumë në brendësi të kësaj situate. Por kjo përkthehet apo jo me nisjen e aksionit ditën e nesërme (sot) të INUK-ut?
Po të vazhdonim të përmendim dhe raste të tjera do të ishte tabloja dhe pak më e qartë. Kemi, për shembull, rastin e Nure Omerit atje. Nurja ka bërë të tre nivelet e legalizimit qysh në vitin 2009. Por ajo s’ka mundur të marrë certefikatën e pronësisë. Pse nuk e ka marrë dot? Sepse banorët, në shumë raste kanë qenë të detyruar të vihen përballë kostove të papërballueshme, të pamundura për ta dhe jo kosto që kanë lidhje me ligjin, por kosto që kanë lidhje me korrupsionin. Ashtu siç kanë vuajtur edhe nga shumë sjellje të tjera papërgjegjshmërie nga zyrtarë të shtetit që kanë shpërdoruar detyrën. Ka shumë njerëz të cilët qysh në 2008, 2009, 2010 kanë përfunduar dokumentin e legalizimit dhe s’kanë mundur të përfitojnë dokumentin e pronësisë. Qeveria u ka njohur banorëve të Shqipërisë të drejtën që të përfundonin aplikimin për legalizim deri më 31 janar 2015, dhe nga kjo e drejtë nuk mund të përjashtohet asnjë person, specifikisht vetëm sepse tanimë kemi këtu një projekt. Sigurisht që pas momentit që ky projekt është miratuar dhe është njoftuar, nëse janë bërë ndërtime të reja pa leje që janë në dëm të këtij projekti, këto ndërtime le të mos konsiderohen për shpronësim. Por ndërtimet e bëra përpara se ky projekt të shpallej, duhet të konsiderohen, sepse njerëzit gëzojnë të njëjtat të drejta kudo. Nuk flasim këtu për rastet e ndërtesave të cilat bëhen nëpër trotuare, në vepra publike etj. Kam besim të plotë se si ALUIZNI ashtu edhe Ministria e Territorit do t’i konsiderojnë të drejtat legjitime të këtyre banorëve siç i kanë të gjithë shqiptarët e tjerë.
Bashkë me banesën?
Sigurisht, siç janë për të gjithë rastet e tjera të shqiptarëve. Mendoj që arsyeja dhe vëmendja do të gjejnë plotësisht argumente për t’i reflektuar kërkesat shumë të drejta të shumicës dërrmuese të atyre qytetarëve që unë i dëgjova dje një për një.
Si do të procedohet konkretisht, duke qenë se INUK-u do të nisë një aksion duke filluar që nga dita e nesërme, dhe 85% prej tyre nuk i posedojnë legalizimet?
Në takimin e djeshëm, ku kishte edhe përfaqësues të Ministrisë së Territorit, i dëgjuan banorët dhe unë mendoj që ministria do t’i shqyrtojë me shumë kujdes. Unë jam deputet nuk jam ministër, as nuk jam shefi i ALUIZNI- t, por si deputet kam për detyrë që t’i dëgjoj me kujdes dhe me vëmendje të plotë problemet që kanë banorët, qytetarët, zgjedhësit dhe t’i përcjellim ato me objektivitet në qeveri dhe në institucione. Dhe këtë gjë do të bëj edhe në këtë rast, siç po jua raportoj edhe ju publikisht situatën dhe problemin që gjeta atje, nga këqyrja e të gjithë dokumenteve që paraqitën banorët dhe nga komentet që bënë specialistët dhe juristët që kishim me vete, këto po i bëjmë me dije këtu, këto do t’i bëjmë me dije edhe ministres dhe Ministrisë së Territorit dhe ALUIZNI-t nesër dhe në vazhdim. Kështu që unë besoj se ministria do të konsiderojë të gjitha informacionet dhe do t’i bëjë gjërat me maturi. Jam i sigurt dhe kam besim që do t’i bëjnë gjërat me shumë maturi dhe do t’i ndihmojnë banorët e lagjes “Kushtrimi” që të mos diskriminohen, por të përfitojnë të njëjtat të drejta si të gjithë banorët e tjerë të Republikës së Shqipërisë.
Po nëse INUK-u nuk do ta marrë parasysh këtë deklaratë tuajën dhe aksioni do të nisë dhe banesat do të shemben?
INUK-u nuk është qeveri më vete. Ne kemi një qeveri të dalë nga populli. Është një qeveri e dalë nga zgjedhjet e 23 qershorit, është një qeveri punëtore, modeste dhe për popullin, që dëgjon me vëmendje të gjitha problemet dhe që reflekton mbi informacionin që vjen, mbi gjithë feedback-un që merr në komunikimin e gjerë me publikun dhe merr qëndrimet e duhura. Kështu që nuk kemi ndonjë arsye që të dyshojmë për këtë, pasi çdo rast do të shqyrtohet me kujdes dhe me drejtësi.
“Arrestimi i Gjikës nuk ka lidhje me qeverinë e parlamentin”
Deputeti Koço Kokëdhima i pyetur nga mediat mbi arrestimin e kreut të bashkisë së Vlorës, Shpëtim Gjikës, pohoi se ajo është një çështje që nuk lidhet me qeverinë dhe parlamentin por me organet e drejtësisë.
Zoti Kokëdhima ju jeni deputet i Vlorës. Keni ndonjë opinion tuajin me atë që ndodhi në bashkinë e Vlorës, me arrestimin e zotit Gjika?
Nuk kam asnjë koment. Ajo është një çështje që nuk zhvillohet as nga qeveria as nga Parlamenti. Është një çështje që zhvillohet nga një institucion tjetër, siç është institucioni i akuzës dhe i gjykimit. Gjykata dhe Prokuroria janë institucione që nuk varen nga ne, nuk kanë lidhje me deputetët ose me qeverinë.
E penalizon kjo qytetin?
Është një çështje shumë konkrete që do të zhvillohet në një mënyrë që ne do të informohemi, falë edhe kontributit tuaj.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn